Jan Asselijn

**Jan Asselijn** (1610 Dieppe – lokakuu 1652 Amsterdam) oli Alankomaiden kultakauden aikana vaikuttanut maisemamaalari. Hän oli yksi maan tärkeimmistä italialaisen maisemamaalauksen tyylisuuntaan erikoistuneista maalareista. Asselijnin tunnetuin teos ei kuitenkaan ole maisema, vaan *Uhattu joutsen* (n. 1650), joka on esillä Amsterdamin Rijksmuseumissa kultakauden taiteen tunnetuimmille teoksille varatulla kunniakäytävällä.

## Elämä ja ura
Asselijn syntyi Dieppessä Ranskassa, josta hänen perheensä muutti Alankomaihin vuonna 1621. Hän opiskeli maalausta Amsterdamissa sotamaisemiin erikoistuneen Jan Martszen nuoremman (n. 1609 – n. 1647) opastuksella.

Vuonna 1635 Asselijn matkusti Italiaan, jossa hänestä tuli nimillä Schildersbent tai Bentvueghels tunnettuun pohjoiseurooppalaisten maalarien yhdistyksen jäsen. Hän sai lempinimen Krabbetje () viottuneen kätensä vuoksi. Roomassa Asselijn jäljitteli muiden hollantilaisten, esimerkiksi Jan Bothin (1618/1622 – 1652) töitä ja luonnosteli italialaisia katunäkymiä ja maisemia. Asselijn palasi seitsemän Italiassa vietetyn vuoden jälkeen Lyonin ja Pariisin kautta Amsterdamiin.

## Tyyli ja teokset
Asselijnin varhaiset työt ovat laajoja taistelumaisemia, joissa näkyy selvästi hänen oppimestarinsa Martszenin vaikutus. Italiassa Asselijn maalasi ja piirsi katuelämää, vuoristoja ja raunioita. Hänen kypsän kauden maisemamaalauksensa olivat laajoja panoraamamaisia näkymiä, jotka ajoittuvat varhaisen aamun tai illan kultaiseen hetkeen. Asselijnilta tunnetaan myös roomalaisia maisemia, rakennuksia ja raunioita kuvaavia piirustuksia. Hän piirsi luonnoksia myös useimmista maalauksistaan.

Asselijnin myöhempi maine ei perustu hänen maisemamaalauksiinsa, vaan yhteen hänen harvoista eläimiä kuvaavista töistään. Maalauksessa *Uhattu joutsen* (n. 1650) lintu puolustaa pesäänsä koiraa vastaan. Maalauksen taustalle kehitettiin myöhemmin tarina, jonka mukaan se symboloi alankomaalaista poliitikkoa Johan de Wittiä suojelemassa valtiota sen vihollisilta.

## Teoksia

Tiedosto:Ruitergevecht bij zonsondergang. Rijksmuseum SK-A-5.jpeg|*Ratsuväen hyökkäys aamun sarastaessa*, 1646, 49&nbsp;×&nbsp;74&nbsp;cm, Rijksmuseum, Amsterdam.
Tiedosto:Italian Landscape with the Ruins of a Roman Bridge and Aqueduct.jpg|*Muulinajajat italialaisella rauniolla*, n. 1650, 67&nbsp;×&nbsp;82&nbsp;cm, Rijksmuseum, Amsterdam.
Tiedosto:De bedreigde zwaan Rijksmuseum SK-A-4.jpeg|*Uhattu joutsen*, n. 1650, 144&nbsp;×&nbsp;171&nbsp;cm, Rijksmuseum, Amsterdam.
Tiedosto:Ruïne aan het water in Italië Rijksmuseum SK-A-2313.jpeg|*Raunio veden äärellä Italiassa*, n. 1650, 67&nbsp;×&nbsp;82&nbsp;cm, Rijksmuseum, Amsterdam.
Tiedosto:Jan Asselijn - De dijkdoorbraak van de Sint Anthonisdijk in Amsterdam.jpg|Jan Asselijn (n. 1610–1652), *Vesi murtaa Pyhän Antoniuksen padon*, 1651, 65,2&nbsp;×&nbsp;81,5&nbsp;cm, Rijksmuseum, Amsterdam.
Tiedosto:Herders met vee onder een gewelf van het Colosseum te Rome. Rijksmuseum SK-A-2314.jpeg|*Karjanajat Roomassa Colosseumin kaaren alla*, 1640–1652, 42&nbsp;×&nbsp;45&nbsp;cm, Rijksmuseum, Amsterdam.
Tiedosto:Asselijn, Jan - Ponte Rotto - c. 1635-1645.jpg|*Näkymä Rooman Ponte Rottolle idästä*, 1635–1645, harmaa ja musta muste mustalle hiilelle paperilla, 19,8&nbsp;×&nbsp;31,2&nbsp;cm, Rijksmuseum, Amsterdam.
Tiedosto:Blik in het Colosseum, RP-T-1898-A-3723.jpg|*Näkymä Colosseumille*, 1620–1652, 27,6&nbsp;mm × 20,4&nbsp;cm, muste paperille, Rijksmuseum, Amsterdam.  


## Lähteet

## Aiheesta muualla